કચ્છની ધરતીમાં અનેક પ્રકારના ખનીજો ધરબાયેલા છે તે તો બધા જ જાણે છે, પરંતુ આ ખનીજો કાઢતી વખતે કરોડો, અબજો વર્ષ જૂના, પૃથ્વીની ઉત્પત્તિ વખતના અગણિત અને અદ્વિતીય ગણી શકાય તેવા ભૂસ્તરીય અવશેષોનો નાશ થઈ રહ્યો છે. માનવીની ગુનાહિત બેદરકારીના કારણે આ અલભ્ય વારસા પર ખતરો મંડરાઈ રહ્યો છે. વિશ્વભરમાં આવા અવશેષો જીઓ પાર્કમાં સચવાઈ રહ્યા છે. ભારતમાં એક પણ જીઓ પાર્ક નથી. કચ્છ જીઓ પાર્ક માટે આદર્શ જગ્યા છે. અહીંની ધરતી આવા અવશેષો સાચવીને બેઠી છે. વિશ્વમાં ક્યાંય જોવા ન મળે તેવા અવશેષો જોવા માટે દેશ-વિદેશના સંશોધકો કચ્છ આવે છે. વૈશ્વિક ધરોહર કહી શકાય તેવા આ અવશેષો સાચવવા માટે કચ્છની વિશિષ્ટ સાઇટને જીઓ પાર્ક જાહેર કરીને તેનું જતન કરવાની જરૃર છે.